Burry Stander se familie soek antwoorde - Maroela Media
Die familie het versoek dat die hoofstaatsaanklaer aandui waarom dié aanklagte voorlopig laat vaar is, het Mail & Guardian Vrydag berig. "Ons het gedink ons kan die regstelsel vertrou, maar het nou alle vertroue verloor," het Stander se weduwee, Cherise Stander, aan die koerant gesê. "'n Onskuldige lewe is geneem en geregtigheid moet geskied."
Stander het gesê hulle wil ook weet wat die Nasionale Vervolgingsgesag (NVG) gaan doen om die saak weer op die hofrol te kry.
Natasha Ramkisson, woordvoerder van die NVG in KwaZulu-Natal, het vroeër die week gesê die saak teen Njabulo Nyawose is in die Port Shepstone-landdroshof teruggetrek terwyl daar gewag word op 'n uitspraak deur die direkteur van openbare vervolging. Nyawose staar 'n klag van strafbare manslag of 'n alternatiewe klag van roekelose of nalatige bestuur in die gesig.